CELEX: 32019D1204
Language: sk
Date: 2019-07-12 00:00:00
Title: Vykonávacie rozhodnutie Komisie (EÚ) 2019/1204 z 12. júla 2019 o uplatniteľnosti smernice Európskeho parlamentu a Rady 2014/25/EÚ v prípade zákaziek na určité činnosti súvisiace s poskytovaním niektorých poštových služieb a iných ako poštových služieb v Chorvátsku [oznámené pod číslom C(2019) 5194] (Text s významom pre EHP)

15.7.2019   
               
               
                  SK
               
               
                  Úradný vestník Európskej únie
               
               
                  L 189/75
               
            
         VYKONÁVACIE ROZHODNUTIE KOMISIE (EÚ) 2019/1204
         z 12. júla 2019
         o uplatniteľnosti smernice Európskeho parlamentu a Rady 2014/25/EÚ v prípade zákaziek na určité činnosti súvisiace s poskytovaním niektorých poštových služieb a iných ako poštových služieb v Chorvátsku
         
            
               [oznámené pod číslom C(2019) 5194]
            
         
         (Iba chorvátske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/25/EÚ z 26. februára 2014 o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a o zrušení smernice 2004/17/ES (1), a najmä na jej článok 35 ods. 3,
         po konzultácii s Poradným výborom pre verejné obstarávanie,
         keďže:
         I.   SKUTOČNOSTI
         
         
                     (1)
                  
                  
                     Dňa 7. decembra 2018 predložila Hrvatska pošta (chorvátska pošta, ďalej len „žiadateľ“) Komisii elektronickou poštou žiadosť (2) podľa článku 35 ods. 1 smernice 2014/25/EÚ (ďalej len „žiadosť“). V súlade s článkom 35 ods. 2 uvedenej smernice Komisia o tom informovala Chorvátsko e-mailom zo 7. februára 2019. Chorvátsko odpovedalo e-mailom z 26. februára 2019. Dňa 16. mája 2019 Komisia požiadala žiadateľa o dodatočné informácie a odpovede žiadateľa boli doručené 17. mája 2019 a 21. mája 2019. Komisia okrem toho 24. mája 2019 požiadala chorvátske orgány o dodatočné informácie s lehotou na odpoveď 31. mája 2019 a odpoveď chorvátskych orgánov bola doručená 11. júna 2019.
                  
               
                     (2)
                  
                  
                     Žiadosť sa týka určitých poštových služieb, ako aj niektorých iných ako poštových služieb uvedených v článku 13 ods. 1 smernice 2014/25/EÚ, ktoré žiadateľ poskytuje na území Chorvátska. Dotknuté služby sú v žiadosti opísané takto:
                     Poštové služby:
                     
                                 a)
                              
                              
                                 služby expresného doručovania balíkov spočívajúce vo vyberaní, triedení, preprave a dodávaní balíkov s pridanou hodnotou (napr. rýchlejšie dodanie ako štandardný čas dodávky; určitý čas dodania) na domácom trhu;
                              
                           
                                 b)
                              
                              
                                 služby expresného doručovania balíkov spočívajúce vo vyberaní, triedení, preprave a dodávaní balíkov s pridanou hodnotou na medzinárodnom trhu;
                              
                           
                                 c)
                              
                              
                                 doručovanie tlače a novín, časopisov a kníh zákazníkom na domácom trhu.
                              
                           Posledná kategória sa týka iných ako poštových služieb, konkrétne hromadného šírenia neadresovaných tlačených reklamných, marketingových alebo propagačných materiálov na domácom trhu.
                  
               
                     (3)
                  
                  
                     K žiadosti nebolo pripojené odôvodnené a podložené stanovisko, ktoré prijal nezávislý vnútroštátny orgán príslušný vo vzťahu k dotknutým činnostiam a v ktorom sa podrobne analyzuje podmienka uplatniteľnosti článku 34 ods. 1 smernice 2014/25/EÚ na dotknuté činnosti v súlade s odsekmi 2 a 3 uvedeného článku. V súlade s bodom 1 prílohy IV k smernici 2014/25/EÚ má Komisia na prijatie vykonávacieho rozhodnutia o žiadosti 105 pracovných dní. Pôvodná lehota uplynula 23. mája 2019 (3). Komisia túto lehotu predĺžila so súhlasom žiadateľa do 4. júla 2019. Následne sa jej plynutie pozastavilo v súlade s druhým odsekom prílohy IV k smernici 2014/25/EÚ, a to do 12. júla 2019.
                  
               
                     (4)
                  
                  
                     Žiadateľ 13. júna 2019 stiahol svoju žiadosť, pokiaľ ide o trh pre doručovanie tlače a novín, časopisov a kníh zákazníkom na domácom trhu. Žiadosť bola okrem toho zachovaná, pokiaľ ide o ostatné služby uvedené v odôvodnení 2.
                  
               II.   PRÁVNY RÁMEC
         
         
                     (5)
                  
                  
                     Smernica 2014/25/EÚ sa uplatňuje na zadávanie zákaziek na vykonávanie činností súvisiacich s poskytovaním poštových služieb a iných ako poštových služieb za predpokladu, že takéto služby poskytuje subjekt, ktorý poskytuje aj poštové služby v zmysle smernice 2014/25/EÚ, pokiaľ na túto činnosť nie je udelená výnimka podľa článku 34 uvedenej smernice.
                  
               
                     (6)
                  
                  
                     Podľa smernice 2014/25/EÚ zákazky, ktorých cieľom je umožniť vykonávanie jednej z činností, na ktoré sa vzťahuje smernica, nepodliehajú tejto smernici, ak v členskom štáte, v ktorom sa činnosť vykonáva, je táto činnosť priamo vystavená hospodárskej súťaži na trhoch, na ktoré je neobmedzený prístup. Priame vystavenie hospodárskej súťaži sa posudzuje na základe objektívnych kritérií, ktoré môžu zahŕňať vlastnosti príslušných výrobkov alebo služieb, existenciu alternatívnych výrobkov alebo služieb považovaných za nahraditeľné na strane ponuky alebo dopytu, ceny a skutočnú alebo potenciálnu prítomnosť viac ako jedného dodávateľa výrobkov alebo poskytovateľa príslušných služieb.
                  
               III.   POSÚDENIE
         
         3.1.   Neobmedzený prístup na trh
         
         
                     (7)
                  
                  
                     Prístup na trh sa považuje za neobmedzený, ak príslušný členský štát vykonal a uplatnil príslušné právne predpisy Únie, ktorými sa otvára dané odvetvie alebo jeho časť hospodárskej súťaži. Tieto právne predpisy sú uvedené v prílohe III k smernici 2014/25/EÚ, v ktorej sa v prípade odvetvia poštových služieb odkazuje na smernicu Európskeho parlamentu a Rady 97/67/ES (4).
                  
               
                     (8)
                  
                  
                     Ako potvrdilo Chorvátsko (5), a na základe informácií, ktoré má Komisia k dispozícii, Chorvátsko implementovalo (6) a uplatňuje smernicu 97/67/ES. Prístup na príslušný trh sa preto považuje za neobmedzený v súlade s článkom 34 ods. 3 smernice 2014/25/EÚ.
                  
               3.2.   Priame vystavenie hospodárskej súťaži
         
         
                     (9)
                  
                  
                     Priame vystavenie hospodárskej súťaži by sa malo posudzovať na základe rôznych ukazovateľov, z ktorých žiaden nie je sám osebe rozhodujúci. Pokiaľ ide o trhy, na ktoré sa vzťahuje toto rozhodnutie, podiel hlavných účastníkov na danom trhu predstavuje jedno z kritérií, ktoré by sa mali zohľadniť. Keďže podmienky pre jednotlivé činnosti, na ktoré sa vzťahuje žiadosť, sa líšia, pri skúmaní situácie v oblasti hospodárskej súťaže by sa mali zohľadňovať rozdielne pomery na príslušných trhoch.
                  
               
                     (10)
                  
                  
                     Týmto rozhodnutím nie je dotknuté uplatňovanie pravidiel hospodárskej súťaže a iných oblastí práva Únie. Je potrebné spomenúť najmä to, že kritériá a metódy používané na posúdenie priameho vystavenia hospodárskej súťaži podľa článku 34 smernice 2014/25/EÚ sa nemusia nevyhnutne zhodovať s kritériami a metódami používanými na vykonanie posúdenia podľa článku 101 alebo 102 Zmluvy o fungovaní Európskej únie alebo podľa nariadenia Rady (ES) č. 139/2004 (7). Potvrdil to aj Všeobecný súd (8).
                  
               
                     (11)
                  
                  
                     Cieľom tohto rozhodnutia je stanoviť, či sú činnosti, na ktoré sa vzťahuje žiadosť, vystavené úrovni hospodárskej súťaže na trhoch, na ktoré nie je obmedzený prístup v zmysle článku 34 smernice 2014/25/EÚ, čím sa zaručí, že aj v prípade neexistencie disciplíny vyplývajúcej z podrobných pravidiel obstarávania stanovených v smernici 2014/25/EÚ sa obstarávanie na účely vykonávania činností, na ktoré sa vzťahuje žiadosť, bude vykonávať transparentným, nediskriminačným spôsobom založeným na kritériách, ktoré kupujúcim umožnia nájsť riešenie, ktoré bude celkove ekonomicky najvýhodnejšie.
                  
               
                     (12)
                  
                  
                     V tejto súvislosti je dôležité poznamenať, že nie všetci aktéri na dotknutých trhoch podliehajú pravidlám verejného obstarávania. Preto by spoločnosti, ktoré nepodliehajú týmto pravidlám, obvykle mali mať pri pôsobení na týchto trhoch možnosť vyvíjať konkurenčný tlak na aktérov trhu, ktorí podliehajú pravidlám verejného obstarávania (9).
                  
               3.2.1.   Služby expresného doručovania balíkov (vnútroštátne a medzinárodné expresné doručovanie balíkov)
         
         
                     (13)
                  
                  
                     Komisia v predchádzajúcich rozhodnutiach (10) dospela k záveru, že trh so službami doručovania poštových zásielok možno rozdeliť na expresné a štandardné (označované aj ako „odložené“) služby doručovania. Pri tejto segmentácii sa zohľadňuje, že expresné služby sú rýchlejšie a spoľahlivejšie než štandardné služby, že každá z týchto služieb si vyžaduje odlišnú infraštruktúru a že expresné služby zahŕňajú ďalšie charakteristiky služieb s pridanou hodnotou, ako sú služby sledovania a vyhľadávania, a sú zvyčajne aj drahšie.
                  
               
                     (14)
                  
                  
                     Komisia v predchádzajúcom rozhodnutí (11) takisto rozlišovala medzi službami vnútroštátneho a medzinárodného doručovania balíkov. Komisia zastala názor, že služby vnútroštátneho doručovania balíkov poskytujú spoločnosti, ktoré prevádzkujú vnútroštátne distribučné siete, zatiaľ čo medzinárodné doručovanie balíkov pozostáva zo zberu balíkov, ktoré sa majú prepraviť a dodať do zahraničia.
                  
               
                     (15)
                  
                  
                     Žiadateľ zastáva názor, že relevantné produktové trhy pre služby expresného doručovania balíkov zodpovedajú dvom druhom poštových služieb týkajúcich sa balíkov, na ktoré sa vzťahuje žiadosť a ktoré sú stanovené v písmenách a) a b) odôvodnenia 2. Tento prístup je v súlade s predošlou praxou Komisie.
                  
               
                     (16)
                  
                  
                     Na základe odôvodnení 13, 14 a 15 možno na účely posúdenia podľa tohto rozhodnutia bez toho, aby bolo dotknuté právo hospodárskej súťaže, usúdiť, že relevantným produktovým trhom pre služby expresného doručovania balíkov je trh so službami vnútroštátneho expresného doručovania balíkov, ako aj trh so službami medzinárodného expresného doručovania balíkov.
                  
               
                     (17)
                  
                  
                     Pokiaľ ide o geografický trh, Komisia vo svojich predchádzajúcich rozhodnutiach (12) zastávala názor, že trhy pre expresné doručovanie balíkov, a to bez ohľadu na rozdiel medzi službami vnútroštátneho expresného doručovania a službami medzinárodného expresného doručovania, majú vnútroštátny rozsah. Stanovisko žiadateľa je v súlade s praxou Komisie.
                  
               
                     (18)
                  
                  
                     Žiadateľ poskytuje služby vnútroštátneho i medzinárodného doručovania balíkov v Chorvátsku.
                  
               
                     (19)
                  
                  
                     Vzhľadom na to, že neexistuje žiadny náznak iného rozsahu geografického trhu, možno na účely posúdenia podľa tohto rozhodnutia a bez toho, aby bolo dotknuté právo hospodárskej súťaže, usúdiť, že geografický rozsah služieb vnútroštátneho a medzinárodného expresného doručovania balíkov pokrýva územie Chorvátska.
                  
               3.2.1.1.   Služby vnútroštátneho expresného doručovania balíkov – analýza trhu
         
         
                     (20)
                  
                  
                     Pokiaľ ide o posúdenie, či je táto činnosť priamo vystavená hospodárskej súťaži, možno konštatovať, že v rámci služieb vnútroštátneho expresného doručovania balíkov pôsobí viac ako 20 účastníkov trhu (13) vrátane medzinárodných účastníkov trhu, ako sú DHL a GLS. Podľa dostupných informácií bol trhový podiel žiadateľa v tomto segmente trhu […] % (14) v roku 2015, […] % v roku 2016 a […] % v roku 2017 z hľadiska objemu (15) a predstavoval […] % v roku 2015, […] % v roku 2016 a […] % v roku 2017 z hľadiska hodnoty (16).
                  
               
                     (21)
                  
                  
                     Trhové podiely konkurentov žiadateľa sú porovnateľné s podielmi žiadateľa. Najväčší konkurenti z hľadiska hodnoty (17) mali takéto trhové podiely: DHL […] % v roku 2015, […] % v roku 2016 a […] % v roku 2017; Overseas […] % v roku 2015, […] % v roku 2016 a […] % v roku 2017 a GLS […] % v roku 2015 a […] % v rokoch 2016 a 2017 (18).
                  
               
                     (22)
                  
                  
                     Pokiaľ ide o vstup na trh, Komisia v priebehu posledných 5 rokov zaznamenala vstup nových účastníkov na tento trh: ide o Cash on Delivery Express, Gebruder Weiss, Orbis Express a Schenker (19).
                  
               
                     (23)
                  
                  
                     Chorvátsky regulačný orgán pre sieťové odvetvia uviedol (20), že pri poštových službách súvisiacich s expresným doručovaním balíkov v domácom a medzinárodnom obehu existuje hospodárska súťaž a že žiadateľ čelí hospodárskej súťaži pri výkone týchto služieb na území Chorvátska.
                  
               
                     (24)
                  
                  
                     Na účely tohto rozhodnutia a bez toho, aby bolo dotknuté právo hospodárskej súťaže, by sa faktory opísané v odôvodneniach 20, 21, 22 a 23 mali považovať za známku toho, že táto činnosť je v Chorvátsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa stanoviť, že smernica 2014/25/EÚ sa nevzťahuje na zákazky, ktorých cieľom je umožniť vykonávanie danej činnosti v Chorvátsku.
                  
               3.2.1.2.   Služby medzinárodného expresného doručovania balíkov – analýza trhu
         
         
                     (25)
                  
                  
                     V rámci služieb medzinárodného expresného doručovania balíkov pôsobí v súčasnosti viac ako 20 účastníkov trhu (21) vrátane medzinárodných účastníkov trhu, ako sú DHL a DPD. Podľa dostupných informácií bol trhový podiel žiadateľa v tomto segmente trhu […] % v roku 2015, […] % v roku 2016 a […] % v roku 2017 z hľadiska objemu (22) a predstavoval […] % v roku 2015, […] % v roku 2016 a […] % v roku 2017 z hľadiska hodnoty (23).
                  
               
                     (26)
                  
                  
                     Žiadateľ nie je medzi prvými tromi účastníkmi trhu v tomto trhovom segmente. Prvý účastník trhu DHL mal z hľadiska hodnoty (24) podiel na trhu vo výške […] % v roku 2015, […] % v roku 2016 a […] % v roku 2017. DPD mal podiel […] % v roku 2015, […] % v roku 2016 a […] % v roku 2017. Spoločnosť Overseas mala stabilný podiel na trhu vo výške […] % v rokoch 2015, 2016 a 2017 (25).
                  
               
                     (27)
                  
                  
                     Pokiaľ ide o vstup na trh, Komisia v priebehu posledných 5 rokov zaznamenala vstup nových účastníkov na tento trh: ide o Cash on Delivery Express, Gebruder Weiss, Orbis Express a Schenker (26).
                  
               
                     (28)
                  
                  
                     Chorvátsky regulačný orgán pre sieťové odvetvia uviedol (27), že pri poštových službách súvisiacich s expresným doručovaním balíkov v domácom a medzinárodnom obehu existuje hospodárska súťaž a že žiadateľ čelí hospodárskej súťaži pri výkone týchto služieb na území Chorvátska.
                  
               
                     (29)
                  
                  
                     Na účely tohto rozhodnutia a bez toho, aby bolo dotknuté právo hospodárskej súťaže, by sa faktory opísané v odôvodneniach 25, 26, 27 a 28 mali považovať za známku toho, že táto činnosť je v Chorvátsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa stanoviť, že smernica 2014/25/EÚ sa nevzťahuje na zákazky, ktorých cieľom je umožniť vykonávanie danej činnosti v Chorvátsku.
                  
               3.2.2.   Služby vnútroštátneho doručovania neadresovaných poštových zásielok
         
         
                     (30)
                  
                  
                     Neadresované reklamné zásielky sa vyznačujú tým, že nemajú konkrétnu adresu miesta určenia, na základe ktorej by sa identifikoval konečný adresát. Ide o nevyžiadané reklamné zásielky, ktoré spĺňajú určité kritériá, ako je jednotná hmotnosť, formát, obsah a forma distribúcie skupine príjemcov.
                  
               
                     (31)
                  
                  
                     Komisia v predchádzajúcich rozhodnutiach dospela k záveru, že trh so službami doručovania poštových zásielok možno rozdeliť na trh adresovaných poštových zásielok a trh neadresovaných poštových zásielok (28). Žiadateľ sa domnieva, že relevantným produktovým trhom v danom prípade je trh pre neadresované poštové zásielky.
                  
               
                     (32)
                  
                  
                     Na základe informácií, ktoré poskytol žiadateľ, a so zreteľom na existujúcu prax Komisie je na účely tohto rozhodnutia a bez toho, aby bolo dotknuté právo hospodárskej súťaže, relevantným produktovým trhom trh pre služby týkajúce sa vnútroštátneho doručovania neadresovaných poštových zásielok.
                  
               
                     (33)
                  
                  
                     Pokiaľ ide o posúdenie, či je činnosť žiadateľa priamo vystavená hospodárskej súťaži, možno konštatovať, že najväčším účastníkom trhu je spoločnosť Weber Escal s podielom na trhu vo výške viac ako […] % v období 2014 až 2017 z hľadiska hodnoty (29). Žiadateľ mal z hľadiska hodnoty podiel na trhu vo výške […] % v roku 2015, […] % v roku 2016 a […] % v roku 2017 (30) a z hľadiska objemu podiel […] % v rokoch 2015, 2016 a 2017 (31).
                  
               
                     (34)
                  
                  
                     Na účely tohto rozhodnutia a bez toho, aby bolo dotknuté právo hospodárskej súťaže, by sa faktory uvedené v odôvodnení 33 mali považovať za známku toho, že táto činnosť chorvátskej pošty je v Chorvátsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa stanoviť, že smernica 2014/25/EÚ sa nevzťahuje na zákazky, ktorých cieľom je umožniť vykonávanie danej činnosti v Chorvátsku.
                  
               IV.   ZÁVER
         
         
                     (35)
                  
                  
                     Toto rozhodnutie vychádza z právnej a skutkovej situácie v období od decembra 2018 do júna 2019, ktorá vyplynula z informácií poskytnutých žiadateľom, chorvátskym regulačným orgánom pre sieťové odvetvia a chorvátskym ministerstvom pre námorné záležitosti, dopravu a infraštruktúru. Toto rozhodnutie sa môže preskúmať, keby značné zmeny v právnej alebo skutkovej situácii viedli k tomu, že by už neboli splnené podmienky uplatniteľnosti článku 34 smernice 2014/25/EÚ,
                  
               PRIJALA TOTO ROZHODNUTIE:
         
            Článok 1
            Smernica 2014/25/EÚ sa nevzťahuje na zákazky, ktoré boli zadané obstarávateľmi a ktorých cieľom je umožniť vykonávanie týchto činností na území Chorvátska:
            
                        —
                     
                     
                        služby vnútroštátneho expresného doručovania balíkov,
                     
                  
                        —
                     
                     
                        služby medzinárodného expresného doručovania balíkov,
                     
                  
                        —
                     
                     
                        služby vnútroštátneho doručovania neadresovaných poštových zásielok.
                     
                  
         
            Článok 2
            Toto rozhodnutie je určené Chorvátskej republike.
         
         
            V Bruseli 12. júla 2019
            
               
                  Za Komisiu
               
               Elżbieta BIEŃKOWSKA
               
                  členka Komisie
               
            
         
         
            (1)  Ú. v. EÚ L 94, 28.3.2014, s. 243.
         
            (2)  Žiadosť je v súlade s článkom 1 ods. 1 vykonávacieho rozhodnutia Komisie (EÚ) 2016/1804 z 10. októbra 2016 o podrobných pravidlách uplatňovania článkov 34 a 35 smernice Európskeho parlamentu a Rady 2014/25/EÚ o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb (Ú. v. EÚ L 275, 12.10.2016, s. 39).
         
            (3)  Ú. v. EÚ C 69, 22.2.2019, s. 6.
         
            (4)  Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb Spoločenstva a zlepšovaní kvality služieb (Ú. v. ES L 15, 21.1.1998, s. 14).
         
            (5)  Pozri e-mail Chorvátska z 26. februára 2019.
         
            (6)  Vnútroštátny transpozičný akt: zákon o poštových službách (Úradný vestník č. 144/12, 153/13 a 78/15).
         
            (7)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o fúziách) (Ú. v. EÚ L 24, 29.1.2004, s. 1).
         
            (8)  Rozsudok z 27. apríla 2016, Österreichische Post AG/Komisia, T-463/14, EU:T:2016:243, bod 28.
         
            (9)  Na trhoch, na ktoré sa vzťahuje táto žiadosť, je obstarávateľom v zmysle článku 4 ods. 1 smernice 2014/25/EÚ len žiadateľ, a preto podlieha pravidlám verejného obstarávania.
         
            (10)  Vykonávacie rozhodnutie Komisie 2013/154/EÚ z 22. marca 2013, ktorým sa určité služby v poštovom sektore v Maďarsku vynímajú z uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 86, 26.3.2013, s. 22). Pozri tiež rozhodnutie Komisie 90/456/EHS z 1. augusta 1990 o poskytovaní medzinárodných expresných kuriérskych služieb v Španielsku (Ú. v. ES L 233, 28.8.1990, s. 19) a vec COMP/M.5152 z 21. apríla 2009 – Posten AB/Post Danmark A/S; rozhodnutie Komisie z 30. januára 2013 vo veci COMP/M.6570 – UPS/TNT Express.
         
            (11)  Vec COMP/M.5152 – Posten AB/Post Danmark A/S z 21.4.2009, bod 54.
         
            (12)  Vec COMP/M.5152 – Posten AB/Post Danmark A/S z 21.4.2009, body 66 a 74.
         
            (13)  Pozri e-mail Chorvátska z 26. februára 2019 a webové sídlo chorvátskeho regulačného orgánu pre sieťové odvetvia https://www.hakom.hr/default.aspx?id=859.
         
            (14)  […] dôverné informácie.
         
            (15)  Pozri žiadosť, s. 12, posledný odsek.
         
            (16)  Pozri žiadosť, s. 13, druhú tabuľku.
         
            (17)  Údaje o trhových podieloch konkurentov žiadateľa z hľadiska objemu nie sú k dispozícii.
         
            (18)  Pozri žiadosť, s. 13, druhú tabuľku.
         
            (19)  Pozri žiadosť, s. 15, tretí odsek.
         
            (20)  Pozri list chorvátskeho regulačného orgánu pre sieťové odvetvia žiadateľovi z 29. októbra 2018 (príloha 6 k žiadosti, s. 2, prvý odsek).
         
            (21)  Pozri poznámku pod čiarou č. 13.
         
            (22)  Pozri žiadosť, s. 21, poslednú tabuľku.
         
            (23)  Pozri žiadosť, s. 21, prvú tabuľku.
         
            (24)  Údaje o trhových podieloch konkurentov žiadateľa z hľadiska objemu nie sú k dispozícii.
         
            (25)  Pozri žiadosť, s. 22, prvú tabuľku.
         
            (26)  Pozri žiadosť, s. 23, oddiel 5.3.1.
         
            (27)  Pozri list chorvátskeho regulačného orgánu pre sieťové odvetvia žiadateľovi z 29. októbra 2018 (príloha 6 k žiadosti, s. 2, prvý odsek).
         
            (28)  Vec COMP/M.5152 – Posten AB/Post Danmark A/S.
         
            (29)  Pozri žiadosť, s. 30, prvú tabuľku.
         
            (30)  Pozri žiadosť, s. 28, prvú tabuľku.
         
            (31)  Pozri žiadosť, s. 29, prvú tabuľku.